Vrou lê dae lank op vloer langs man se lykLouis en Baby du Toit. Foto: Verskaf. ŉ Pensioenaris van Bronkhorstspruit, Gauteng is nog erg getraumatiseerd nadat sy ten minste drie aande lank vasgebind op ŉ betonvloer langs haar man se liggaam moes spandeer. Ansie van Dyk, die broerskind van Baby Du Toit (68), het Maandag aan Maroela Media gesê die hele familie probeer nog om die tragedie te verwerk. Du Toit, die enigste ooggetuie, kan self nog nie alles onthou wat gebeur het nie. “Wanneer sy iets van die voorval onthou, skryf sy dit op ŉ papiertjie neer,” het Van Dyk gesê. Die Du Toit-egpaar het nie kinders nie en woon al meer as 30 jaar lank alleen in Bronkhorstspruit. Na wat vasgestel kan word is sy en haar man Louis (72), Dinsdag laatmiddag aangeval terwyl sy na die sepie, Days of Our Lives, op televisie gekyk het. Hulle is glo deur twee of drie mans, wat verfwerk vir hulle gedoen het, oorweldig. Die mans het op geld aangedring. Louis is glo aangerand en verwurg en Baby is langs hom in die motorhuis op die grond vasgebind. “Ons het ŉ reëling dat ons mekaar twee keer ŉ week skakel,” het Van Dyk bygevoeg. “Oom Louis se suster het nog Sondag die laaste keer van hom gehoor. Die mense by die besigheid langs hulle het vir ons gesê hulle het hom Maandag deur die dag in die tuin gesien. Ons het Woensdag geskakel, maar kon hulle nie in die hande kry nie. Hulle het ook nie van hulle laat hoor nie. Toe ons teen Donderdagaand nog nie iets gehoor het nie, het ons ŉ veiligheidsmaatskappy versoek om ondersoek in te stel.” Die egpaar is Vrydagoggend omstreeks 07:00 vasgebind langs mekaar in die motorhuis opgespoor. Baby het geen kos of water by haar gehad nie. ŉ Onbekende hoeveelheid kontant en Baby se juwele word vermis. Sy word nou deur Van Dyk en haar man in Krugersdorp versorg. “Ons reël ook dat sy berading kry. Sy is baie huilerig, maar eet darem goed. Sy sal ook fisioterapie moet kry. Sy het onlangs haar heup erg beseer nadat sy geval het, en die heup gee weer probleme na die aanval. Sy is van ŉ rolstoel afhanklik, en kan slegs kort entjies loop,” het Van Dyk bygevoeg. Louis se roudiens gaan na verwagting in Krugersdorp plaasvind. Hy laat sy vrou en vier susters agter. Hy en Baby was 42 jaar getroud. Konst. Zanele Vilakazi, polisiewoordvoerder, het aan Maroela Media gesê die polisie ondersoek ŉ saak van moord. Niemand is nog in verband met die voorval in hegtenis geneem nie. Die polisie vra dat enigiemand met inligting hulle sal skakel by 08600 10111.